Saya mau tau Bir dari Masakan Zaman Pertengahan. Jelaskan dalam bahasa melayu

Walaupun wain merupakan minuman meja yang paling biasa di sebahagian besar Eropah, tetapi tidak demikian dengan daerah-daerah utara di mana anggur tidak ditanam. Mereka yang mampu membelinya akan meminum wain import, namun bagi kalangan bangsawan di daerah-daerah ini, minum bir atau ale adalah hal yang biasa, khususnya masa menjelang akhir Zaman Pertengahan. Di England, ‎Negeri-Negeri Pamah, Jerman, Poland, dan Scandinavia, bir diambil setiap hari oleh orang-orang daripada semua umur dan kelas sosial. Pada pertengahan abad ke-14, barli, suatu bijirin yang terkenal agak kurang sesuai untuk pembuatan roti namun sangat baik untuk pembuatan bir, mempunyai sumbangan 27% daripada seluruh tanah bijirin di England. Namun pengaruh kuat budaya Arab dan Mediterranean pada ilmu perubatan (terutama kerana Reconquista dan kemasukan naskah-naskah berbahasa Arab) menjadikan bir selalunya tidak disukai. Bagi kebanyakan orang Eropah pada Zaman Pertengahan, bir adalah minuman yang sederhana berbanding dengan bahan makanan dan minuman daripada selatan yang biasa seperti wain, lemon, dan minyak zaitun. Bahkan produk yang relatif eksotik seperti susu unta dan daging gazel biasanya mendapat perhatian yang lebih positif dalam naskah-naskah perubatan. Bir hanyalah suatu alternatif yang boleh diterima dan dikaitkan dengan pelbagai perkara negatif. Pada tahun 1256, Aldobrandino, seorang doktor daripada Siena menerangkan bir sebagai berikut:

"Tetapi daripada apa-apa jua bir dibuat, baik daripada oat, barli, atau gandum, bir membahayakan kepala dan perut, menyebabkan bau mulut dan merosakkan gigi, memenuhi perut dengan gas yang buruk, dan menyebabkan cepat mabuk bagi orang yang meminumnya bersamaan dengan wain; namun bir mempunyai sifat membantu buang air kecil dan membuat tubuh seseorang putih dan halus."

Kesan memabukkan daripada bir dipercayai lebih lama berbanding wain, tetapi diakui juga bahawa bir tidak membuatkan "rasa haus palsu" yang dikaitkan dengan wain. Walaupun kurang menonjol di bahagian utara, bir diminum di utara Perancis dan daratan Itali. Mungkin sebagai akibat daripada penaklukan Norman dan perjalanan para bangsawan antara Perancis dan England, satu kelainan daripada Perancis yang diterangkan dalam buku masakan abad ke-14 Le Menagier de Paris disebut godale (kemungkinan besar berasal daripada ) dan dibuat daripada barli dan spelt, tetapi tanpa hop. Di England ada juga kelainan poset ale, diperbuat daripada susu panas dan ale sejuk serta brakot atau braggot, iaitu hidangan ale yang dicampur dengan rempah serupa dengan hipokras.

Hop boleh digunakan untuk memberi aroma pada bir dan telah dikenali sekurang-kurangnya sejak zaman Carolingian, namun diguna pakai secara beransur-ansur kerana sukarnya merangka nisbah yang tepat. Sebelum penggunaan meluas hop, gruit (suatu campuran pelbagai herba) telah digunakan. Gruit mempunyai sifat mengekalkan yang sama seperti hop, walaupun kurang boleh dipercayai kerana bergantung pada herba yang terkandung di dalamnya, dan hasil akhirnya sangat berbeza-beza. Kaedah lain untuk memberi aroma adalah menaikkan kandungan alkohol, namun kaedah ini jauh lebih mahal dan bir tersebut akan menjadi minuman yang membuat mabuk teruk dan cepat mabuk. Kemungkinan hop telah digunakan secara meluas di England pada abad ke-10; ditanam di Austria pada tahun 1208 dan di Finland pada 1209, atau mungkin juga lebih lama sebelumnya.

Sebelum hop popular sebagai sebuah bahan pembuatan bir, sukar untuk menjaga minuman ini agar tahan lama, dan oleh itu kebanyakan bir dimakan ketika masih segar. Pengambilannya tanpa ditapis terlebih dulu, sehingga berwarna keruh, dan kemungkinan mempunyai kandungan alkohol lebih rendah berbanding dengan yang terdapat pada zaman moden umumnya. Banyaknya penggunaan bir oleh penduduk Eropah pada Zaman Pertengahan, seperti yang tercatat dalam sastera masa kini, jauh melebihi pengambilan di dunia moden. Sebagai contoh, para kelasi di England dan Denmark pada abad ke-16 menerima catuan 4.5 liter bir per hari. Sementara petani di Poland mengambil sampai dengan 3 liter bir per hari.

Pada Abad Pertengahan Awal, bir terutamanya dibuat dalam biara-biara dan dalam skala yang lebih kecil di rumah masing-masing. Sementara pada Abad Pertengahan Tinggi, kilang bir di bandar-bandar baru zaman abad pertengahan di utara Jerman mula mengambil alih penghasilan. Walaupun kebanyakan tempat pembuatan bir merupakan perniagaan keluarga kecil-kecilan yang menggaji paling banyak 8 - 10 pekerja, penghasilan biasa dimungkinkan dengan pelaburan dalam peralatan yang lebih baik dan memperbanyakkan eksperimen dengan teknik pembuatan bir dan resipi baru. Usaha ini kemudian tersebar ke Belanda pada abad ke-14, kemudian ke Flanders dan Brabant, dan sampai ke England pada abad ke-15. Bir yang mengandungi hop menjadi sangat popular dalam beberapa dekad terakhir pada Abad Pertengahan Akhir. Di England dan Negeri-Negeri Pamah, penggunaan tahunan per kapita kira-kira 275 - 300 liter, dan bir diambil dengan hampir setiap hidangan makanan: bir dengan kadar alkohol yang rendah untuk sarapan, dan yang lebih tinggi pada tengah hari atau petang hari. Ketika diperhalusi sebagai sebuah bahan mentah, hop boleh membuat bir yang bertahan sehingga 6 bulan atau lebih, dan membolehkannya untuk dieksport secara meluas. Di England pada Abad Pertengahan Akhir, perkataan "bir" diertikan sebagai suatu minuman yang mengandungi hop, manakala "ale" bermaksud minuman yang tidak mengandungi hop. Seterusnya, ale atau bir diklasifikasikan menjadi "kuat" dan "ringan"; yang "ringan" kurang memabukkan, dianggap sebagai minuman untuk orang-orang yang tenang (mampu menahan diri) dan sesuai untuk diambil terutamanya bagi kanak-kanak. Pada tahun 1693, John Locke menyatakan bahawa satu-satunya minuman yang dianggap sesuai untuk kanak-kanak segala usia adalah bir ringan, sambil mengkritik amalan yang sepertinya umum di kalangan orang Inggeris pada masa itu yang memberikan kanak-kanak mereka wain dan alkohol berkadar tinggi.

Menurut standard moden, proses pembuatan bir tersebut relatif tidak berkesan, tetapi mampu menghasilkan alkohol yang cukup kuat apabila dikehendaki. Salah satu usaha terkini untuk mencipta kembali "ale yang kuat" dari England abad pertengahan dengan menggunakan resipi dan teknik ketika itu (walaupun dengan penggunaan galur yis moden) telah menghasilkan minuman beralkohol dengan graviti asal 1.091 (sesuai dengan potensi kandungan alkohol di atas 9%) dan "rasa yang menyenangkan, seperti epal".